《述征诗 其二》
明代·赵进美

晓郭下春星，江月闻扣舷。初辞岭海目，遂觉山川妍。

宿云丽中椒，回沙灼清涟。夭夭桃始华，岸鸟鸣柔烟。

群动顺嘉辰，我行方沛然。触类异欢戚，道远情屡迁。

双桡漾初日，急濑摇高天。独谣托遐心，浩荡白鸥前。

作者简介：（1619—?）明末清初山东益都人，字嶷叔，一字韫退，号清止。明崇祯十三年进士。清康熙间官至福建按察使。诗清真绝俗。有《清止阁集》。